Kweek Kinders Met Karakter (Sagteband)
Dié handleiding is spesiaal hersien vir besige ma's. Slegs die kernfeite en belangrikste aspekte is behou sodat jy in jou besige program tyd kan kry om die beste ouer moontlik te wees.
Kinders se "handleiding" is in 'n groot mate in hulle unieke temperament opgeskryf. Hierdie boek leer ouers hoe om elke kind s'n te volg – in 'n japtrap.
· Hoe om jou jong boompies te buig dat hulle nie knak nie?
· Waarom 'n straf vir een kind werk maar nie vir ander nie?
· Waarop om jou ouerskapinsette vir elke kind te fokus sodat jy met jou beperkte tyd die grootste impak kan maak?
· Hoe om jou kind se "boomtaal" te praat en verstaan?
· Hoe om jou kind se emosies, wangedrag, behoeftes en selfs prestasies reg te hanteer sodat sy/hy 'n kind met karakter kan wees?
IS ONS GEREED VIR OUERSKAP?
Ek en my kinders het een oggend die twee lelikste babavoëltjies denkbaar onder 'n boom in ons tuin opgetel. Te groot om duifies te wees, te lelik om iets adelliker te wees. Verbouereerd het ons besef ons weet nie eens of die eienaardige, krom, lang snawels vir saad of wurms bedoel is nie. Dalk sou die slap ProNutro, wat ek een keer my ma met 'n druppertjie aan 'n babavoëltjie sien toedien het, nie hierdie keer die regte ding wees nie.
Kuikenmoord was op die horison ... Gelukkig kon 'n bekwame dame met 'n voëlhospitaal hulle uit ons hande neem – gelukkig vir hulle! (Hulle was toe blykbaar hadidaskuikens.)
Ek het dadelik onthou dat ek omtrent ewe verbouereerd en toe verlig was die dag na my eerste baba se geboorte. Die verpleegster het laatoggend half-beskuldigend, half-verbaas gevra of ek dan nog nie my baba vandag gebad het nie. My stom skok dat ek nooit eers daaraan gedink het nie, en toe die vrees dat sy soos 'n eksaminator gaan toekyk of ek dit volgens die boek doen, het net as stommigheid by haar geregistreer. Toe het sy vir Idalise sonder 'n woord opgeraap, en haar tot my verligting self gaan bad. Ook maar beter so, want ek was ten spyte van voorgeboorteklasse nie opgewasse vir die taak nie!